Okrem toho medzi opatrenia akčného plánu pre 5G patrí aj dostupnosť počiatočných globálnych noriem pre technológiu 5G. Interoperabilita a normy sú súčasťou budovania dátového hospodárstva Európy, ktorého cieľom je podporovať najlepšie možné využívanie potenciálu digitálnych údajov v prospech hospodárstva a spoločnosti. V návrhu nariadenia o súkromí a elektronických komunikáciách sa vyzýva na vytvorenie štandardizovaných ikon, aby sa zabezpečil jednoducho viditeľný a čitateľný prehľad o získavaní informácií odosielaných koncovým zariadením, ich účele, osobe, ktorá je za ne zodpovedná, ako aj o každom opatrení, ktoré môže koncový používateľ koncového zariadenia prijať na minimalizovanie tohto získavania. V júli 2016 bolo ako súčasť oznámenia s názvom Posilnenie odolnosti kybernetického systému a podpora konkurencieschopného a inovačného odvetvia kybernetickej bezpečnosti v Európe oznámené opatrenie týkajúce sa plánu na riešenie rozsiahlych kybernetických incidentov na úrovni EÚ, v ktorom sa ako medzera ovplyvňujúca jednotný trh v oblasti kybernetickej bezpečnosti identifikuje nedostatok interoperabilných riešení (technických noriem), postupov (procesných noriem) a celoeurópskych mechanizmov certifikácie. Na jeseň sa očakáva oznámenie o patentoch nevyhnutných pre normu, ktoré poskytne vysvetlenia v záujme vytvorenia vyváženého a trvalo udržateľného rámca.

Niektoré opatrenia sa vykonávajú prostredníctvom verejno-súkromných partnerstiev, ako napríklad Aliancia pre inovácie v oblasti internetu vecí (AIOTI), Verejno-súkromné partnerstvo pre infraštruktúru 5G, Združenie pre hodnotu veľkých dát (BDVA), verejno-súkromné partnerstvo týkajúce sa tovární budúcnosti, Európska organizácia kybernetickej bezpečnosti (ECSO), a prostredníctvom výskumných a inovačných projektov v rámci programu Horizont 2020.

Okrem toho sú potreby normalizácie IKT v rámci podpory politík EÚ opísané vo verzii priebežného plánu normalizácie IKT z roku 2017, ktorý útvary Európskej komisie vypracovali v spolupráci s multilaterálnou platformou zainteresovaných strán v oblasti normalizácie IKT a ktorý bol zosúladený, aby odzrkadľoval priority identifikované v oznámení o prioritách v oblasti normalizácie IKT.

Táto práca je užitočná aj vzhľadom na dostupnosť výrobkov a služieb v EÚ. Na základe uplatňovania prístupu „dizajn pre všetkých“ by sa okrem toho malo vystupňovať úsilie o zohľadňovanie hľadiska dostupnosti, aby sa zabezpečilo, že v príslušných procesoch normalizácie sa bude prihliadať aj na aspekt zdravotného postihnutia.

Navyše sú v prílohe identifikované možné normalizačné žiadosti týkajúce sa normalizácie IKT.

2.2.Opatrenia na podporu stratégie energetickej únie

Rýchlosť a rozsah digitálnej transformácie majú vplyv na mnohé odvetvia vrátane odvetvia energetiky. Preskúmanie vzájomného pôsobenia medzi digitalizáciou a energetickou úniou patrí medzi priority. Očakáva sa, že normalizácia pomôže pri rýchlom prechode k dekarbonizovanému a integrovanému vnútornému trhu, a preto predstavuje pre energetickú úniu prioritu. Normalizácia bola na tento účel identifikovaná ako významný faktor umožňujúci prijatie nízkouhlíkových technológií na trhu v oznámení s názvom Urýchlenie inovácií v oblasti čistej energie. Konkrétne opatrenia by sa mali zameriavať na prepojenie elektrických sietí, podporovať diverzifikáciu tokov dodávaného plynu a integrovať energiu z obnoviteľných zdrojov do skladby spotreby. Normalizácia už napomáha energetickej efektívnosti a zmierňovaniu dopytu cieleným zameraním sa na budovy prostredníctvom nového súboru noriem v oblasti energetickej hospodárnosti budov; ďalšie úsilie by sa malo sústrediť na zlepšenie merania spotreby energie zariadení a podporu inteligentných miest prostredníctvom zeleného verejného obstarávania a inovačného obstarávania.

Tieto ciele okrem iného viedli aj k prebiehajúcemu vývoju normy pre miestne a regionálne monitorovanie kvality ovzdušia mobilnými a prenosnými monitorovacími zariadeniami, ktoré spĺňajú požiadavky na kvalitu údajov podľa smerníc o kvalite okolitého ovzdušia (2008/50/ES a 2004/107/ES).

V kontexte ambicióznych cieľov EÚ v oblasti dekarbonizácie potrieb dopravy by normalizácia mala výrobcom vozidiel poskytnúť príležitosti prechodu na čistejšie spôsoby dopravy umožňujúce nižšiu spotrebu paliva a ďalšie zníženie emisií CO2 a iných znečisťujúcich látok.

Na zníženie energetickej neefektívnosti budov je potrebná ďalšia normalizačná podpora prostredníctvom poskytovania primeraných informácií koncovým používateľom o systémoch diaľkového vykurovania a chladenia. Prispelo by sa tým ku globálnemu úsiliu o zníženie emisií skleníkových plynov a spotreby paliva a zároveň by sa podporila spolupráca s regiónmi a krajinami mimo EÚ.

Pri vykonávaní stratégie EÚ pre zelenú infraštruktúru existujú potreby normalizácie v súvislosti s fyzickými stavebnými prvkami a postupmi týkajúce sa harmonizácie medzi normami; zahrnutia alebo posilnenia koncepcie a zásad zelenej infraštruktúry v rôznych kategóriách noriem (výkon, postup, metodológia) a interoperability medzi technickými normami uplatňovanými v rôznych fázach projektu (plánovanie, návrh a konštrukcia).

2.3.Opatrenie na podporu stratégie pre Európu v oblasti kozmického priestoru

Komisia prevádzkuje tri satelitné programy (Galileo pre globálny polohový systém, EGNOS na navigáciu a Copernicus na pozorovanie). Vzhľadom na ekonomický potenciál služieb a údajov, ktoré tieto programy ponúknu podnikom a verejnosti, predstavujú kľúčové prvky konkurencieschopnosti EÚ. Komisia nabáda na používanie riešení v oblasti kozmického priestoru prostredníctvom normalizačných opatrení a plánov, ako aj začleňovaním kozmického priestoru do budúcich stratégií, napríklad na riešenie autonómnych a spojených vozidiel, železníc, letectva a bezpilotných vzdušných prostriedkov.

2.4.Opatrenie na podporu akčného plánu pre obehové hospodárstvo

Komisia vo svojom dokumente Správa o vykonávaní akčného plánu pre obehové hospodárstvo požiadala európske normalizačné organizácie, aby vypracovali všeobecné normy pre trvácnosť, opätovnú použiteľnosť, recyklovateľnosť a dokumentáciu k aspektom materiálovej efektívnosti (vrátane použitia kritických surovín) určitých výrobkov.

Harmonizované normy pomôžu pri zlepšovaní bezpečnosti a účinnosti hnojív s označením CE. Výrobcovia budú môcť osloviť širšiu skupinu zákazníkov a využívať možné zvýšenie cien vzhľadom na všeobecne uznávanú záruku kvality označenia CE. Podľa odhadov by sa mohlo vytvoriť okolo 120 000 pracovných miest v oblasti recyklácie biologického odpadu na organické hnojivá. Budú sa podporovať výskum, inovácia a investície do obehového hospodárstva, ktoré budú vytvárať hodnotu zo sekundárnych zdrojov z domáceho trhu, ktoré by sa inak likvidovali ako odpad.

2.5.Opatrenie na podporu akčného plánu v oblasti európskej obrany

Európsky trh v oblasti obrany trpí fragmentáciou a nedostatočnou spoluprácou v oblasti priemyslu. V súlade s akčným plánom v oblasti európskej obrany sa Komisia zaviazala podporovať tvorbu noriem v oblasti obrany, ktoré členské štáty identifikovali ako potrebné pre projekty spolupráce v prioritných oblastiach.

2.6.Opatrenie na podporu Európskeho programu v oblasti bezpečnosti

Na ochranu pred teroristickými hrozbami sú potrebné inovačné technologické nástroje. V oblasti používania detekčných technológií a normalizácie jej používania je potrebná ďalšia práca. Európsky priemysel má dobré predpoklady na to, aby porozumel potrebám orgánov a ich kapacite na uskutočnenie riešení, ktoré ponúka. Mohlo by sa to podporiť vytvorením platforiem na spojenie rôznych riešení, predchádzanie duplicite a budovanie na základe inovačných myšlienok. Európskou normalizáciu by sa mali preklenúť systémy, metódy a produkty, a to ponukou noriem, ktoré podporujú kvalitu údajov a interoperabilitu dátových systémov zaznamenávajúcich štatistiky trestnej činnosti, ako aj stanovením požiadaviek na detekčné zariadenia v oblastiach iných ako letectvo.